Imtella' Ottubru 4, 2021 - Aġġornata 4 Ta' Ottubru, 2021 12:48pm Is-Segretarju Eżekuttiv tal-Financial Action Task Force, l-FATF, David Lewis irriżenja mill-kariga waqt li qajjem bosta mistoqsijiet dwar l-abbiltà li din l-entità internazzjonali topera b'mod indipendenti fil-ġlieda dinjija kontra l-ħasil tal-flus. Ir-riżenja tħabbret mis-sit elettroniku ACAM.moneylaundering.com. Is-sit qal li kiseb ittra li s-Sur Lewis bagħat lill-membri tal-istaff tal-FATF f'Settembru li għadda u li fiha ħabbar ir-riżenja tiegħu. Huwa serva bħala l-aktar uffiċjali għoli tal-FATF sa minn Novembru tal-2015. Fl-ittra tiegħu huwa kkonferma li se jirriżenja mill-kariga minkejja li l-membri tal-FATF qablu b'mod unanimu li jġeddu l-kuntratt tiegħu għal tliet snin oħra. Huwa kien kritiku ħafna għall-proċess ta' tiġdid u għall-perjodu ta' inċertezza li nħoloq wara li mix-xejn tfaċċa rekwiżit ġdid li l-kariga tiegħu kienet se terġa' tiġi rreklamata minkejja l-prestazzjoni tiegħu. F'dan l-iżvilupp turbolenti għall-FATF huwa rrefera għal indħil mhux xieraq minn terzi f'din l-entità u ttama li l-persuna li se tingħażel minfloku tintgħażel abbażi tal-mertu u f'kompetizzjoni miftuħa u trasparenti. Is-Segretarjat tal-FATF huwa bbażat fil-kwartieri ġenerali tal-Organizzazzjoni għall-Kooperazzjoni Ekonomika u għall-Iżvilupp, l-OECD, f'Pariġi. Is-segretarjat jiġbor fi ħdanu bosta analisti u membri oħra tal-istaff li jiżviluppaw standards dinjija kontra l-ħasil tal-flus, theddid marbut ma' dan ir-reat u jwettaq reviżjonijiet ta' liġijiet kontra l-ħasil tal-flus. Kelliem, għall-FATF ikkonferma r-riżenja ta' Lewis iżda rrifjuta li jagħti kummenti dwarha. Fil-preżent l-FATF hija rappreżentata mid-deputat direttur ġenerali fil-Ministeru għall-Finanzi Ġermaniż Marcus Pleyer. Id-direttur taċ-Ċentru kontra r-Reati Finanzjarji fir-Royal United Services Institute f'Londra Tom Keatige qal li l-ittra ta' Lewis tqajjem bosta mistoqsijiet dwar l-operat tas-segretarjat tal-FATF u kemm dan jitħalla jopera mingħajr indħil politiku fost oħrajn. Dan fl-istess żmien li l-organizzazzjoni qed tikkonsidra li tirrevedi l-metodoloġija tagħha dwar l-evalwazzjoni li tagħmel tal-miżuri li jieħdu l-pajjiżi kontra r-reati finanzjarji.